След успеха си за PC и Xbox One, Black Desert е готова да превземе и PlayStation света. Това ще се случи на 22.08, обявиха тази седмица, създателите ѝ от Pearl Abyss.

Излязла за западния пазар в Steam преди повече от две години, южнокрейската MMORPG приказка Black Desert се радва на изключителна популярност, което за кратко време се изрази в реални печалби за своя разработчик и издателя си – над един милиард долара – за PC, конзолната и мобилните версии. Заглавието получава чести обновления и експанжъни, като през август миналата година авторите ѝ представиха изцяло преработената ѝ визия с Black Desert Online Remastered. Играта може да се похвали с високо ниво на къстъмизация, наистина огромен свят и множество класове, като последният от тях – Shai – беше представен в края на миналия месец. Премиерата на Shai даде повод на Pearl Abyss да анонсира и временно намаление на цената на играта с 50%.

„Вашата история започва с Черния камък – енергиен източник, толкова мощен, че запалва война между република Калфиън и кралство Валенсия. Придружаващ ви през цялото ви пътуване е Черния дух, тайнствена сила, чиято съдба е свързана тясно с вашата. Заедно, вие ще разкриете тайните на Калфиън и Валенсия и поемете контрола над кралството“, гласи анонса на играта в официалния блог на PlayStation.